Document ID: 32012H0772

Reference:
12.12.2012
MT
Il-Ġurnal Uffiċjali tal-Unjoni Ewropea
L 338/41
RAKKOMANDAZZJONI TAL-KUMMISSJONI
tas-6 ta’ Diċembru 2012
dwar il-pjanifikazzjoni fiskali aggressiva
(2012/772/UE)
IL-KUMMISSJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 292 tiegħu,
Billi:
(1)
Il-pajjiżi tad-dinja kollha tradizzjonalment ittrattaw il-pjanifikazzjoni tat-taxxa bħala prattika leġittima. Maż-żmien, madankollu, l-istrutturi tal-pjanifikazzjoni fiskali saru dejjem aktar sofistikati. Dawn jiżviluppaw madwar ġurisdizzjonijiet varji u effettivament, jittrasferixxu profitti taxxabbli lejn stati li għandhom sistemi tat-taxxa favorevoli. Karatteristika ewlenija tal-prattiki inkwistjoni hija li dawn inaqqsu r-responsabbiltà fiskali permezz ta’ arranġamenti strettament legali li madankollu jikkontradixxu l-ispirtu tal-liġi.
(2)
Il-pjanifikazzjoni fiskali aggressiva tikkonsisti f’li wieħed jieħu vantaġġ mit-teknikalitajiet ta’ sistema fiskali jew mid-diskrepanzi bejn żewġ sistemi fiskali jew aktar bl-iskop ta’ tnaqqis fit-taxxa dovuta. Il-pjanifikazzjoni fiskali aggressiva tista’ tieħu ħafna forom. Il-konsegwenzi tagħha jinkludu tnaqqis doppju (eż. l-istess telf jitnaqqas kemm fl-Istat ta’ oriġini kif ukoll ta’ residenza) u n-non-tassazzjoni doppja (eż. dħul li mhuwiex intaxxat fl-Istat ta’ oriġini ikun eżentat fl-Istat ta’ residenza).
(3)
L-Istati Membri jsibuha diffiċli biex jipproteġu l-bażijiet fiskali nazzjonali tagħhom mill-erożjoni permezz ta’ pjanifikazzjoni fiskali aggressiva, minkejja sforzi importanti. Id-dispożizzjonijiet nazzjonali f’dan il-qasam spiss ma jkunux effettivi għal kollox, l-aktar minħabba d-dimensjoni transkonfinali ta’ ħafna strutturi ta’ pjanifikazzjoni fiskali u ż-żieda fil-mobilità tal-kapital u tal-persuni.
(4)
Bil-ħsieb li naslu għal funzjonament aħjar tas-suq intern, huwa meħtieġ li l-Istati Membri kollha jiġu mħeġġa biex jieħdu l-istess approċċ ġenerali lejn il-pjanifikazzjoni fiskali aggressiva, li għandu jgħin biex jonqsu d-distorsjonijiet eżistenti.
(5)
Għal dan il-għan, huwa meħtieġ li jiġu indirizzati sitwazzjonijiet li fihom kontribwent jista’ jikseb benefiċċji fiskali billi jimmanuvra l-affarijiet fiskali tiegħu b’tali mod li d-dħul ma jiġi intaxxat minn ebda ġuriżdizzjoniji fiskali involuta (in-non-tassazzjoni doppja). Il-persistenza ta’ tali sitwazzjonijiet tista’ twassal għal flussi artifiċjali ta’ kapital u movimenti ta’ kontribwenti fis-suq intern u għaldaqstant issir ħsara lit-tħaddim xieraq tas-suq filwaqt li jitherrew il-bażijiet fiskali tal-Istati Membri.
(6)
Fl-2012 il-Kummissjoni mexxiet konsultazzjoni pubblika dwar in-non-tassazzjoni doppja fis-suq intern. Billi mhuwiex possibbli li jiġu indirizzati l-kwistjonijiet kollha koperti minn dik il-konsultazzjoni permezz ta’ soluzzjoni unika, huwa xieraq li, bħala l-ewwel pass, tiġi ttrattata l-kwistjoni li hi marbuta ma’ ċerti strutturi ta’ pjanifikazzjoni fiskali li spiss jintużaw biex jittieħed vantaġġ mid-diskrepanzi bejn żewġ sistemi fiskali jew aktar u li ta’ sikwit twassal għal non-tassazzjoni doppja.
(7)
Fil-konvenzjonijiet tagħhom dwar it-tassazzjoni doppja, l-Istati spiss jintrabtu biex ma jintaxxawx ċertu dħul. Biex jipprovdu għal tali trattament, huma mhux neċessarjament iqisu jekk tali elementi humiex suġġetti għat-taxxa għand il-parti l-oħra għal dik il-konvenzjoni, u għalhekk jekk hemmx ir-riskju ta’ non-tassazzjoni doppja. Tali riskju jista’ jseħħ ukoll jekk l-Istati Membri unilateralment jeżentaw elementi ta’ dħul barrani, irrispettivament minn jekk dawn humiex suġġetti għat-taxxa fl-Istat ta’ oriġini. Huwa importanti li f’din ir-Rakkomandazzjoni jiġu indirizzati ż-żewġ sitwazzjonijiet.
(8)
Minħabba li l-istrutturi tal-pjanifikazzjoni fiskali qed ikunu dejjem aktar elaborati u l-leġiżlaturi nazzjonali ħafna drabi ma jkollhomx żmien biżżejjed biex jirreaġixxu, spiss jirriżulta li l-miżuri speċifiċi ta’ kontra l-abbuż ma jkunux biżżejjed biex jirnexxilhom ilaħħqu ma’ strutturi ta’ pjaifikazzjoni fiskali aggressivi ġodda. Tali strutturi jistgħu jagħmlu ħsara lid-dħul fiskali nazzjonali u lill-funzjonament tas-suq intern. Għalhekk, huwa xieraq li tiġi rrakkomandata l-adozzjoni mill-Istati Membri ta’ regola ġenerali komuni kontra l-abbużi, li għandha wkoll tevita l-kumplessità ta’ ħafna differenti. F’dan il-kuntest, huwa meħtieġ li jitqiesu l-limiti imposti mil-liġi tal-Unjoni rigward ir-regoli ta’ kontra l-abbuż.
(9)
Sabiex jiġi ppreservat l-operat awtonomu tal-atti eżistenti tal-Unjoni fil-qasam konċernat, din ir-Rakkomandazzjoni ma tapplikax fil-kamp ta’ applikazzjoni tad-Direttiva tal-Kunsill 2009/133/KE (1), tad-Direttiva tal-Kunsill 2011/96/UE (2) u tad-Direttiva tal-Kunsill 2003/49/KE (3). Il-Kummissjoni bħalissa qed tikkunsidra reviżjoni ta’ dawk id-Direttivi bil-għan li jiġu implimentati l-prinċipji li jirfdu din ir-Rakkomandazzjoni,
ADOTTAT DIN IR-RAKKOMANDAZZJONI:
1.   Suġġett u kamp ta’ applikazzjoni
Din ir-Rakkomandazzjoni tindirizza l-pjanifikazzjoni fiskali aggressiva fil-qasam tat-tassazzjoni diretta.
Hija ma tapplikax fil-kamp ta’ applikazzjoni tal-atti tal-Unjoni li t-tħaddim tagħhom jista’ jintlaqat mit-termini tagħha.
2.   Definizzjonijiet
Għall-għanijiet ta’ din ir-Rakkomandazzjoni, għandhom japplikaw id-definizzjonijiet li ġejjin:
(a)
“taxxa” tfisser taxxa fuq id-dħul, taxxa korporattiva u, fejn applikabbli, taxxa fuq il-qligħ kapitali, kif ukoll taxxa minn ras il-għajn ta’ natura ekwivalenti għal kwalunkwe minn dawn it-taxxi;
(b)
“dħul” tfisser l-elementi kollha li huma definiti bħala tali taħt il-liġi domestika tal-Istat Membru li japplika t-terminu u, fejn applikabbli, l-elementi definiti bħala qligħ kapitali.
3.   Limitazzjoni għall-applikazzjoni tar-regoli maħsuba biex tiġi evitata t-tassazzjoni doppja
3.1.
Fejn l-Istati Membri, f’konvenzjonijiet ta’ tassazzjoni doppja li jkunu kkonkludew ma’ xulxin jew ma’ pajjiżi terzi, intrabtu li ma jintaxxawx xi element ta’ dħul partikolari, l-Istati Membri għandhom jiżguraw li tali impenn ikun japplika biss fejn l-element huwa suġġett għat-taxxa fil-parti l-oħra għal dik il-konvenzjoni.
3.2.
Biex jimplimentaw il-punt 3.1, l-Istati Membri huma mħeġġa jinkludu klawżola xierqa konvenzjonijiet tagħhom tat-tassazzjoni doppja. Tali klawżola tista’ tinqara kif ġej:
“Fejn din il-Konvenzjoni tipprevedi li element ta’ dħul ikun taxxabbli f’wieħed mill-Istati kontraenti biss jew li jista’ jiġi intaxxat f’wieħed mill-Istati kontraenti, l-Istat kontraenti l-ieħor jiġi eskluż milli jintaxxa dan l-element biss jekk dan l-element ikun suġġett għat-taxxa fl-ewwel Stat kontraenti”.
Fil-każ ta’ konvenzjonijiet multilaterali, ir-referenza għall-“Istat kontraenti l-ieħor” għandha tkun mibdula b’referenza għall-“Istati kontraenti l-oħra”.
3.3.
Fejn, bil-għan li tiġi evitata t-tassazzjoni doppja permezz ta’ regoli nazzjonali unilaterali, l-Istati Membri jipprevedu eżenzjoni tat-taxxa fir-rigward ta’ element partikolari ta’ dħul li jkun inkiseb f’ġurisdizzjoni oħra, li fiha dan l-element ma jkunx suġġett għat-taxxa, l-Istati Membri huma mħeġġa sabiex jiżguraw li l-element ikun intaxxat.
3.4.
Għall-finijiet tal-punti 3.1, 3.2 u 3.3 element ta’ dħul għandu jkun ikkunsidrat suġġett għat-taxxa fejn dan hu trattat bħala taxxabbli mill-ġurisdizzjoni kkonċernata u la jkun eżentat mit-taxxa, u lanqas jibbenefika minn kreditu fiskali sħiħ jew rata żero ta’ tassazzjoni.
4.   Regola Ġenerali Kontra l-Abbuż
4.1.
Sabiex jirribattu prattiki aggressivi ta’ pjanifikazzjoni fiskali li jaqgħu barra mill-kamp ta’ applikazzjoni tar-regoli speċifiċi tagħhom kontra l-evitar tat-taxxa, l-Istati Membri għandhom jadottaw regola ġenerali kontra l-abbuż, adattata għal sitwazzjonijiet domestiċi u transkonfinali limitati għall-Unjoni u għal sitwazzjonijiet li jinvolvu pajjiżi terzi.
4.2.
Sabiex jimplimentaw il-punt 4.1, l-Istati Membri huma mħeġġa biex jintroduċu l-klawsola li jmiss fil-leġislazzjoni nazzjonali tagħhom:
“Arranġament artifiċjali jew sensiela ta’ arranġamenti li ġie stabbilit essenzjalment bil-għan li tiġi evitata t-taxxa u jwassal għal benefiċċju fiskali jiġi injorat. L-awtoritajiet nazzjonali jittrattaw dawn l-arranġamenti għall-finijiet fiskali b’referenza għas-sustanza ekonomika tagħhom”.
4.3.
Għall-finijiet tal-punt 4.2 arranġament tfisser kwalunkwe tranżazzjoni, skema, azzjoni, operazzjoni, ftehim, għotja, qbil, wegħda, impenn jew avveniment. Arranġament jista’ jinkludi aktar minn miżura waħda jew parti.
4.4.
Għall-finijiet tal-punt 4.2 arranġament jew sensiela ta’ arranġamenti huwa artifiċjali fejn dan ikun nieqsa mis-sustanza kummerċjali. Fid-determinazzjoni ta’ jekk arranġament jew sensiela ta’ arranġamenti huwiex artifiċjali, l-awtoritajiet nazzjonali huma mistiedna biex jikkunsidraw jekk dawn jinvolvux wieħed jew aktar mis-sitwazzjonijiet segwenti:
(a)
il-kwalifika ġuridika tal-miżuri individwali li minnhom huwa magħmul l-arranġament hija inkonsistenti mal-bażi legali tal-arranġament fit-totalità tiegħu;
(b)
l-arranġament jew sensiela ta’ arranġamenti jitwettaq b’mod li normalment ma jkunx utilizzat f’dak li hu mistenni minn imġiba kummerċjali raġonevoli;
(c)
l-arranġament jew sensiela ta’ arranġamenti jinkludi elementi li għandhom l-effett ta’ kumpens jew li jikkanċellaw lil xulxin;
(d)
it-transazzjonijiet konklużi huma ta’ natura ċirkolari;
(e)
l-arranġament jew sensiela ta’ arranġamenti jirriżultaw f’benefiċċju fiskali sinifikanti iżda dan ma jkunx rifless fir-riskji kummerċjali li l-kontribwent ikun assuma jew fil-flussi tal-flus tiegħu;
(f)
il-profitt mistenni qabel it-taxxa huwa insinifikanti meta mqabbel mal-ammont mistenni mill-benefiċċju fiskali.
4.5.
Għall-finijiet tal-punt 4.2, l-iskop ta’ arranġament jew sensiela ta’ arranġamenti jikkonsisti f’li tiġi evitata tassazzjoni fejn, irrispettivament mill-intenzjonijiet suġġettivi tal-kontribwent, dan ixejjen l-objettiv, l-ispirtu u l-iskop tad-dispożizzjonijiet fiskali li kieku kienu japplikaw.
4.6.
Għall-finijiet tal-punt 4.2, skop partikolari huwa meqjus essenzjali fejn kwalunkwe skop ieħor li huwa attribwit jew seta’ jiġi attribwit għall-arranġament jew sensiela ta’ arranġamenti jidher mhux aktar minn negliġibbli, fid-dawl taċ-ċirkostanzi kollha tal-każ.
4.7.
Biex jiġi ddeterminat jekk arranġament jew sensiela ta’ arranġamenti wasslux għal benefiċċju fiskali kif imsemmi fil-punt 4.2, l-awtoritajiet nazzjonali huma mistiedna biex iqabblu l-ammont ta’ taxxa dovuta minn kontribwent, billi jikkunsidraw dawk l-arranġament(i), mal-ammont li l-istess kontribwent kien iħallas fl-istess ċirkostanzi fin-nuqqas tal-arranġament(i). F’dak il-kuntest, huwa utli li wieħed jikkunsidra jekk wieħed jew aktar mis-sitwazzjonijiet segwenti iseħħux:
(a)
ammont mhux inkluż fil-bażi tat-taxxa;
(b)
il-kontribwent jibbenefika minn tnaqqis;
(c)
jiġġarrab telf għall-għanijiet tat-taxxa;
(d)
ma hija dovuta ebda taxxa minn ras il-għajn;
(e)
it-taxxa barranija hija kkumpensata.
5.   Segwitu
L-Istati Membri għandhom jinfurmaw lill-Kummissjoni dwar il-miżuri meħuda sabiex jikkonformaw ma’ din ir-Rakkomandazzjoni, kif ukoll dwar kwalunkwe bidliet li jsiru lil tali miżuri.
Il-Kummissjoni se tippubblika rapport dwar l-applikazzjoni ta’ din ir-Rakkomandazzjoni fi żmien tliet snin mill-adozzjoni tagħha.
6.   Destinatarji
Din ir-Rakkomandazzjoni hija indirizzata lill-Istati Membri.
Magħmula fi Brussell, is-6 ta’ Diċembru 2012.
Għall-Kummissjoni
Algirdas ŠEMETA
Membru tal-Kummissjoni
(1)  ĠU L 310, 25.11.2009, p. 34.
(2)  ĠU L 345, 29.12.2011, p. 8.
(3)  ĠU L 157, 26.6.2003, p. 49

Summary:
Ippjanar aggressiv tat-taxxa
Ippjanar aggressiv tat-taxxa
Il-Kummissjoni qiegħda tissuġġerixxi modi kif għandhom jiġu indirizzati teknikalitajiet u 'loopholes' legali li xi kumpaniji jistgħu jisfruttaw sabiex jevitaw milli jħallsu s-sehem ġust ta' taxxa tagħhom.
ATT
                  
Rakkomandazzjoni tal-Kummissjoni 2012/772/UE dwar il-pjanifikazzjoni fiskali aggressiva.
SOMMARJU
                  
L-inidirizzar tal-ippjanar aggressiv tat-taxxa huwa wieħed mill-aspetti ta' pjan ta' azzjoni tal-Kummissjoni iddisinjat biex jiġġieled l-evażjoni tat-taxxa u l-frodi relatati mat-taxxa.
Il-pjan ta' azzjoni jistabbilixxi modi kif għandha titjieb il-kooperazzjoni amministrattiva bejn il-pajjiżi tal-UE, kif għandu jiġi miġġieled l-abbuż u n-nuqqas doppju ta' tassazzjoni, u kif għandhom jiġu indirizzati kwistjonijiet relatati ma' rifuġji fiskali (tax havens) u reati relatati mat-taxxa.
Fil-preżent, xi persuni li jħallsu t-taxxa jistgħu jużaw arranġamenti kumplessi, xi kultant artifiċjali biex jirrilokaw il-bażi ta' taxxa tagħhom lejn ġurisdizzjonijiet oħrajn fi ħdan jew barra mill-Unjoni Ewropea. Huma u jagħmlu dan, jieħdu vantaġġ min-nuqqas ta' konformità fil-liġijiet nazzjonali sabiex jiżguraw li ċerti punti ta' dħul jibqgħu ma jiġu intaxxati mkien jew sabiex jisfruttaw id-differenzi fir-rati ta' taxxa. Din il-problema ssir referenza għaliha bħala ippjanar aggressiv tat-taxxa.
Id-diffikultà ewlenija hija li ppjanar relatat mat-taxxa dejjem iktar sofistikat imexxi l-profitti taxxabbli lejn pajjiżi b'sistemi ta' tassazzjoni li huma aktar ta' benefiċċju għal min iħallas it-taxxa. Din il-prattika tnaqqas l-obbligazzjonijiet ta' taxxa permezz ta' arranġamenti li jimxu mal-liġi perfettament iżda jmorru kontra l-ispirtu - loopholes legali.
Ippjanar aggressiv tat-taxxa jieħu forom differenti, u l-konsegwenzi tiegħu jinkludutnaqqis doppju (eż. l-istess telf jitnaqqas kemm fil-pajjiż tas-sors kif ukoll f'dak tar-residenza) unuqqas doppju ta' tassazzjoni (eż. dħul li mhuwiex intaxxat fil-pajjiż fejn jiġi ggwadanjat u huwa eżenti fil-pajjiż ta' residenza).
Għaldaqstant, il-Kummissjoni qiegħda tħeġġeġ lill-pajjiżi tal-UE sabiex jiżguraw li konvenzjonijiet ta' tassazzjoni doppja konklużi ma' pajjiżi tal-UE u mhux tal-UE oħrajn jinkludu klawsola ddisinjata sabiex tirrisolvi tip identifikat speċifikament ta' nuqqas doppju ta' tassazzjoni.
Tirrakkomanda wkoll l-użu ta' regola kontra l-abbużi ġenerali komuni sabiex tgħin biex tiġi żgurata l-konsistenza u l-effikaċja f'qasam fejn il-prattika tvarja b'mod konsiderevoli bejn il-pajjiżi tal-UE.
Hemm bosta proposti oħrajn f'dan il-qasam. Pereżempju, is-sistema tal-VAT attwali ġiet identifikata bħala waħda li hija vulnerabbli għal frodi. Għaldaqstant, il-Kummissjoni ddeċediet li tistabbilixxi forum għall-VAT tal-UE. Hawnhekk, rappreżentanti ta' negozji u awtoritajiet tat-taxxa jistgħu jiskambjaw opinjonijiet fuq aspetti prattiċi ta' amministrazzjoni tal-VAT applikabbli għal transazzjonijiet bejn il-pajjiżi tal-UE. Jistgħu jidentifikaw u jiddiskutu wkoll l-aqwa prattiċi li jistgħu jgħinu biex jagħmlu l-ġestjoni tas-sistema tal-VAT aktar diretta u jnaqqsu l-ispejjeż tal-konformità, filwaqt li jiżguraw id-dħul mill-VAT.
REFERENZI
Att
Dħul fis-seħħ
L-iskadenza għat-traspożizzjoni fl-Istati Membri
Ġurnal Uffiċjali
Rakkomandazzjoni tal-Kummissjoni 2012/772/UE
-
-
Il-Ġurnal Uffiċjali L 338 tat-12.12.2012.
DOKUMENTI LI SSIR REFERENZA GĦALIHOM
Komunikazzjoni mill-Kummissjoni lill-Parlament Ewropew u lill-Kunsill: Pjan ta' Azzjoni sabiex tissaħħaħ il-ġlieda kontra l-frodi fiskali u l-evażjoni tat-taxxa. (COM(2012)722 final - mhux ippubblikata fil-Ġurnal Uffiċjali).
Proposta għal Direttiva tal-Kunsill li temenda d-Direttiva 2011/96/UE dwar is-sistema komuni tat-tassazzjoni li tapplika fil-każ tal-kumpaniji prinċipali u sussidjarji ta’ Stati Membri differenti. (COM(2013)814 final - mhux ippubblikata fil-Ġurnal Uffiċjali).
Id-direttiva sussidjarji prinċipali (Direttiva 2011/96/UE) ġiet iddisinjata oriġinarjament sabiex timpedixxi milli kumpaniji tal-istess grupp ibbażati f'pajjiżi tal-UE differenti, jiġu ntaxxati doppju fuq l-istess dħul (tassazzjoni doppja). Madankollu, ċerti kumpaniji sfruttaw dispożizzjonijiet fid-Direttiva u nuqqas ta' konformità bejn regoli tat-taxxa fuq livell nazzjonali sabiex ma jiġu intaxxati xejn fi kwalunkwe pajjiż tal-UE (nuqqas doppju ta' tassazzjoni).
L-emenda proposta sejra tissikka d-direttiva sabiex l-arranġamenti ta' pjanar tat-taxxa speċifiċi (arranġamenti ta' self ibridu) ma jkunux jistgħu jibbenefikaw minn eżenzjonijiet fit-taxxa. Skont din il-proposta, pagament ta' self ibridu huwa taxxa li tista' titnaqqas fil-pajjiż tal-UE fejn hija bbażata s-sussidjarja, imbagħad għandu jiġi intaxxat mill-pajjiż tal-UE fejn tkun stabbilita l-kumpanija prinċipali. Dan għandu jwaqqaf lill-kumpaniji b'fergħat f'aktar minn pajjiż tal-UE wieħed milli jippjanaw pagamenti bejn fergħat f'pajjiżi differenti sabiex jibbenefikaw minn nuqqas doppju ta' tassazzjoni.
l-aħħar aġġornament 21.02.2014